Ossetia del Sud

Ossetia del Sud es un territorio in le Caucaso cuje stato legal es disputate. Usque le independentia de Georgia e le dissolution del URSS, Ossetia del Sud esseva un «oblast (region) autonome» in le Republica Socialista Sovietic de Georgia. Le separation de Ossetia del Sud esseva unilateralmente proclamate in 1990 per ossetas, qui boycottava le processo politic que menava alora Georgia al independentia. Ossetas e georgianos faceva le guerra de 1990 usque 1992, quando le governamento conclueva un armistitio con le separatistas osseta. A aqueste tempore, nulle stato independente recogneva le Republica de Ossetia del Sud, que on considerava como un parte integre del Republica de Georgia.

Totevia, Ossetia del Sud ha concluse in 2006 un pacto de recognition mutual con duo altere statos separatista post-sovietic, Abchasia e Transnistria. In 2008, Russia e Georgia faceva un guerra de nove diurnos a causa de un offensiva georgian contra Ossetia del Sud. Post aqueste guerra, Russia ha recognite le independentia de Ossetia del Sud con cello de Abchasia; tres altere statos lo sequeva, a saper Nicaragua, Venezuela e Nauru. Nonobstante, le grande majoritate de statos e organisationes international continua a recognoscer le soveranitate georgian in Ossetia del Sud.

Le territorio e population de Ossetia del Sud son parvissime, e su populo paupere. Su habitantes, numerate a 50 000 usque 80 000, son minus numerose que celles de Andorra; su superficie verso 3 900 km², incluente large areas montaniose, es comparabile a cello de Capo Verde. Ossetia del Sud adjace Ossetia del Nord (un republica del Federation Russe) trans le montanias caucasian; le populo de aqueste duo regiones ha le mesme lingua e identitate osseta. In 2004, 95% de citatanos sud-osseta habeva devenite anque citatanos russe, secundo le autoritates sud-osseta.Julien Thorez. Géorgie-Ossétie-Russie. Une guerre à toutes les échelles, nota 4 Recuperate le 14 de julio 2010.  Le armea russe es presente in Ossetia del Sud depois 1992 in tanto que fortias de mantenentia del pace. Le economia sud-osseta depende largemente de assistantia directe russe e del presentia del fortias armate russe. 

Al contrario de Abchasia, cuje stato autonome de jure es recognite per le governamento georgian, Ossetia del Sud esseva officialmente abolite como entitate territorial per Georgia in 1990. Le major parte de Ossetia del Sud es theoricamente incluse in le region administrative de Shida Kartli, con partes plus parve incluse in Imerethia, Ratcha-Leshkhumi e Basse-Svanetia, e Mtskheta-Mtianetia. Le Entitate Provisori de Ossetia del Sud, ora exiliate in Tbilisi, es un «governamento parallel» de ossetas pro-georgian, directe per Dmitri Sanakoyev. Ben que beneficiante de appoio georgian, illo non es officialmente recognite per aquesto.


 Referentias 

Categoria:Georgia